Danby Choi

Danby Choi (født 1993) er en norsk journalist og redaktør i nettidsskriftet Subjekt. Han er i tillegg  styreleder, daglig leder og eneeier i utgiverselskapet Subjekt AS. Choi ble nominert av Oslo redaktørforening til Årets nyskaper 2020.


== Bakgrunn ==
Choi har bachelorgrad i journalistikk fra Høgskolen i Oslo og Akershus, og har frilanset som kunstanmelder i Aftenposten og spaltist i Dagbladet. Han har blant annet vært praktikant under studiene i NRK P3, Natt og Dag og Smug, og blant annet vært nettredaktør.Choi, som har norsk-koreansk bakgrunn, har markert seg som en kritiker av identitetspolitikk, som han oppfatter som rasistisk. Dette har ført til at han har fått mye motbør på sosiale medier. Arbeidsplassen hans ble også utsatt for hærverk etter at han hadde kommet med ytringer som ble tolket som en indirekte støtte til den overgrepsdømte Gaute Drevdal. Choi begrunnet sine uttalelser med at han opplevde kulturprofilen som forhåndsdømt i offentligheten.


== Subjekt ==
Som redaktør for nettstedet Subjekt har Choi blitt kritisert for å være «transfob, rasist og fascist». Ifølge Dagens Næringsliv har nettstedet blitt sammenlignet med Resett. Choi er selv kritisk til Resett og har sagt til Dagsavisen «Kanselleringskultur og «wokehet» finnes på begge sider, og det har jeg reflektert mye over i det siste. Det Resett driver med er egentlig ganske «woke» [...] som da de insinuerte at snikislamiseringen var fullkommen gjennom at IKEA hadde begynt å kalle julen for vinterfest. Det stemte jo bare ikke. De ser noen sammenhenger som ikke er der. Akkurat som dem som mener at enkelte benker er rasistiske.» Journalisten Harald Klungtveit har uttalt at nettstedet har blitt en «norsk megafon for amerikansk fascist-tv» som henvender seg til ytre høyre og at Choi og de andre skribentene ikke er «faktiske journalister». Også Civitas Bård Larsen mente nettstedet «er i ferd med å tippe over i et ugreit terreng», slik det «ofte gjør med de mest monomane anti-wokeistene». Choi beskriver Subjekt som sentrum liberalt. I 2022 ble nettstedet felt av Pressens Faglige Utvalg for en artikkel om Begard Reza for brudd på VVP 4.14: «De som utsettes for sterke beskyldninger skal så vidt mulig ha adgang til samtidig imøtegåelse av faktiske opplysninger. Debatt, kritikk og nyhetsformidling må ikke hindres ved at parter ikke er villig til å uttale seg eller medvirke til debatt.». Danby mener på sin side at de forsøkte å kontakte Reza, men at hun gjorde seg utilgjengelig for Subjekt. Subjekt publiserte et motsvar fra Reza hvor hun konkluderte med at PFU sin avgjørelse var endelig og at Subjekt ikke hadde noe annet valg enn å gå videre. Subjekt publiserte også kritikk fra Anne Weider Aasen, leder i Pressens faglige utvalg, og Elin Floberghagen, generalsekretær i Norsk presseforbund hvor de påstod at Subjekt kun hadde forsøkt å ringe Reza, uten at hun tok telefonen og dermed ikke hadde gjort et tilstrekkelig forsøk på å kontakte henne.I 2021 nådde Subjekt 2 000 abonnenter. Dagens Næringsliv skrev i 2022 at Choi hadde gitt seg selv en årslønn på nesten en million, mens skribentene fikk «småpenger», og at dette førte til reaksjoner blant skribentene.


== Referanser ==